###### HRVATSKO KATOLIČKO DRUŠTVO PROSVJETNIH DJELATNIKA

**HKDPD LISTIĆ, kao obično, malo**



God. XIX. Br. 7/196, RUJAN 2015.

**KRIŽ**

Počela je nova školska godina. Ista kao i svaka unutar školskih zidova: užurbanost nastavnika, smijeh i buka učenika, živost po hodnicima. Novi programi, novi zahtjevi, nova znanja. Poznate situacije, predvidljivi problemi. U takvoj kolotečini nema se vremena razmišljati o neizvjesnosti izvan školskih zidova, a ima je napretek: ponovni pokušaj reforme obrazovanja, gospodarska situacija u Lijepoj našoj, nemiri na svjetskoj sceni (Bliski istok, Ukrajina), protukršćansko nasilje rodne ideologije putem zakona na Zapadu, kojem i mi pripadamo, izbjegilice pred vratima Europe, mlakost kršćana i sablazni unutar kršćanskog svijeta pa i unutar Crkve... Nekad kršćanska Europa odrekla se svoga identiteta pa zajedno s Amerikom pomaže financijski ubijanje nerođenih, čiji se organi ilegalno prodaju... Sve kao da kuha, svijet, koji je postao globalno selo, mijenja se pred našim očima i nitko ne zna u kojem će smjeru krenuti. Čini se kao da se pomaknuo iz središta i opasno zaljuljo. Gdje naći sigurnost?

U KRIŽU Kristovu. Danas je blagdan Uzvišenja svetoga Križa. Križ je znak našega spasenja. O tome su u povijesti mnogi sveci i duhovnici govorili, a evo što o tome zbori blažena Marija Propetog Isusa Petković:

 O uzvišenog li prizora, o Kralju sveg svijeta,
 Uzišao si na prijestolje križa da s ljubavlju staviš pod vlast svoju
 Stvorenja svih vjekova.

 O ganutljivog li prizora O, Spasitelju svijeta,
 Uzišao si na oltar križa da žrtvom i krvlju svojom
 Spasiš ljudski rod od grijeha.

Neka i nas na početku ove školske godine, u vremenu sve veće neizvjesnosti, misao na Kristov križ i njegovu ljubav prema nama privuče što bliže Kristu i razgori našu ljubav za Krista, našega Spasitelja. →

Bilo bi divno kad bismo zajedno sa sv. Ivanom od Križa mogli posvjedočiti :

Premda vlada tama mnoga

U životu smrtnomu,

Ne vidim zla u tomu,

Jer bez svjetla zemaljskoga

Pripadam nebeskomu.

Ljubav to životnija je

Što sljeplje jesu oči,

Što duša predanija je

*Bez svjetla u mrkloj noći.*

*.........*

Kad je volja usrećena

Dodirom božanskog bitka,

Ne može biti naplaćena

Bez božanskoga užitka;

No Bog samo se nalazi

Vjerom, tamnom noć i dan;

*Za njim čeznem pomaman*.

**OBAVIJEST**

**40 dana za život** je najveća međunarodna koordinairana pro-life organizacija u povijesti. Omogućuje ljudima da u lokalnim zajednicama ukažu na problem pobačaja i okončaju tu veliku nepravdu kroz tri ključna elemanta:
MOLITVA I POST,
OSVJEŠĆIVANJE LOKALNE ZAJEDNICE,
MIROLJUBIVO BDIJENJE.

Probudi se jer baš TI svojom zauzetošću možeš u ime Božje spasiti nečiji život i nečiju dušu. U ovojesenskoj kampanji od 23. rujna do 1. studenog 2015. sudjeluje 20 gradova! Provjeri mjesto bdijenja u svome gradu i postani dio ovog povijesnog događaja za našu zemlju i naš narod.

www.**40danazazivot**.com/

**H**RVATSKO**K**ATOLIČKO**D**RUŠTVO**P**ROSVJETNIH**D**JELATNIKAGundulićeva 12, 10000 Zagreb; internetska adresa: <http://hkdpd.blogspot.com/> ; IBAN HR5923600001101523936**,** kod uplate poziv na broj : 01 JMBG; **Skupina za Zrno**: Matija Grgat, Ana Cindarić i Stjepan Dilber, DI. Telefon uredništva: 098/1614 233.Prilozi se šalju na e-adresu**:** matija@net.hr